Geen ekstra geld vir KZN beskikbaar | Maroela Media
Geen ekstra geld vir KZN beskikbaar
(Foto verskaf deur die DA)
Beamptes van die departement van menslike nedersettings het aan die portefeuljekomitee in die parlement bevestig dat geen fondse, buiten bestaande jaarlikse toelae, toegeken sal word aan KwaZulu-Natal vir behuisingsverwante vloedverligting nie.
Dit volg ná meer as 14 000 huise in die provinsie beskadig of verwoes is tydens oorstromings in April.
"Beamptes het ook bevestig dat die nasionale departement nie bykomende verligtingsfondse uit entiteitsbegrotings kan verskaf soos wat die minister vroeër aangedui het nie," sê Emma Louise Powell, die DA Se skaduminister van menslike nedersettings. "Dit is omdat die departement eers moet wag vir 'n oudit van sy finansiële state vir die vorige finansiële jaar en dit gaan eers in September gereed wees."
Die departement het die provinsie en die eThekwini-munisipaliteit (Durban) versoek om bestaande begrotingstoelae te herprioritiseer.
"Die munisipaliteit het die voorstel van die hand gewys en gesê alle geld is reeds toegeken aan bestaande projekte. Daar is geen oorblywende geld uit die toelae wat gebruik kan word vir rampverligting nie," voeg Powell by.
Die eThekwini-munisipaliteit kan boonop ook nie vir die departement 'n aanduiding gee hoe hulle van voornemens is om herstelwerk aan die Umlazibrug (en ander infrastruktuur) te finansier nie.
"Die enigste bykomende toelaag wat moontlik beskikbaar gemaak kan word, is uit die noodbehuisingsverligtingstoelaag. Die nasionale departement het egter nog nie 'n besluit geneem oor hoeveel van dié toelaag toegeken sal word aan KwaZulu-Natal en wanneer dit sal gebeur nie. Dié R500 miljoen-toelaag moet alle behuisingsverwante rampe landswyd vir die komende finansiële jaar dek en daar is geen beperking wat toegepas word op die proporsionele verspreiding deur die tesourie nie.
"Vier weke ná die oorstromings is dit onduidelik of daar enigsins iets of hoeveel toegeken sal word aan KwaZulu-Natal."
Duisende inwoners wat haweloos gelaat is, bly steeds in sale en die departement van maatskaplike ontwikkeling het reeds sy voedingsprogram opgeskort. "Dit is nie duidelik hoeveel langer dié mislukte regering kan verwag dat hawelose inwoners geduldig sal bly nie. Toestande op grondvlak, soos duidelik blyk uit my besoek aan die provinsie verlede week, is betreurenswaardig. Gemeenskappe het nog nie enige inligting oor planne wat in plek gestel is nie, terwyl beamptes van die nasionale departement bevestig dat die 'taakspan' weekliks vergader om planne te bespreek."
Powell sê die enigste geld wat die provinsie vir behuising sal ontvang, is die geld waaroor hy reeds beskik. "Dit is die R922 miljoen wat nou intern heraangewend moet word uit bestaande behuisingsprojekte in die provinsie."